钦定古今图书集成/明伦汇编/官常典/第316卷 > 吴宽
## 钦定古今图书集成/明伦汇编/官常典/第316卷 > 吴宽

按《明外史》本传：“宽字原博，长洲人。以文行有声诸生
间。成化八年，会试、廷试皆第一，授修撰，侍孝宗东宫。
每进讲，闲雅详明。宦竖多不欲太子近儒臣，数移事
间讲读。宽率其僚上疏曰：‘东宫讲学，寒暑风雨则止，
朔望令节则止。一年不过数月，一月不过数日，一日
不过数刻，是进讲之时少，辍讲之日多，岂容复以他
事妨诵读。古人八岁就傅，即居宿于外，欲离近习，亲
正人耳。庶民且然，矧太子天下本哉’！”帝嘉纳之。秩满，
进右谕德。孝宗即位，以旧学迁左庶子，预修《宪宗实
录》成，进少詹事兼侍读学士。弘治九年擢吏部右侍
郎。丁继母忧，吏部员缺，命虚位待之。服满还任，转左改掌詹事府。入东阁，专典诰敕。十六年进礼部尚书，
馀如故。先是孝庄钱太后崩，廷议：孝肃、周太后万岁
后并葬裕陵，祔睿庙，礼皆如适。至是，孝肃崩，将祔庙，
帝终以并祔为疑，下礼官集议。宽言：“《鲁颂》閟宫，《春秋》
考仲子之宫，皆别庙，汉、唐亦然。至宋始有并祔者，其
礼已谬。然皆继室，非子孙嗣位尊崇所生也。惟李宸
妃殁，仁宗伤痛，始追”尊祔祭非礼，不足为法。会大臣
亦多主别庙，帝乃从之。时词臣望重者，宽为最，谢迁
次之。迁既入阁，尝为刘健言，欲引宽共政。健固不从。
他日又争之曰：“吴公科第、年齿闻望，皆先于迁，迁实
自愧，岂有私于吴公耶？”及迁引退，举宽自代，亦不果
用。中外皆为之惜，而宽甚安之。年七十，数引疾，辄慰
留。竟卒于官。赠太子太保，谥文定。授长子奭中书舍
人，补次子奂国子生，异数也。宽行履高洁，不为激矫，
而自守以正。于书无不读，诗文有典则，兼工书法。有
田数顷，尝以周亲故之贫者。友人贺恩疾，迁至邸，旦
夕视之。恩死，为衣素一月。